Fl-10 ta' Ġunju 2015, il-Kumitat tar-Rappreżentanti Permanenti tal-Kunsill approva test ta' kompromess finali dwar regoli ġodda tal-UE għal ikel ġdid. It-test jinkludi l-emendi tal-Parlament Ewropew li huma aċċettabbli għall-Kunsill u jtejjeb sostanzjalment ir-regoli attwali dwar ikel ġdid . Ikel ġdid huwa ikel li ma kienx ikkonsmat fi kwantità sinifikanti fl-UE qabel Mejju 1997. Dan jinkludi pereżempju ikel li għalih ikun ġie applikat proċess ġdid ta' produzzjoni. Valur miżjud Il-Kunsill aċċetta l-emendi tal-Parlament li permezz tagħhom ikel ġdid jidħol aktar malajr fis-suq tal-UE u jkun orħos jinżamm il-livell għoli ta' ħarsien tas-saħħa tal-bniedem. Tnaqqis tal-burokrazija Il-proposta ta' kompromess tal-Kunsill tgħin biex jonqsu l-piżijiet amministrattivi billi taqleb il-proċedura għal waħda ċentralizzata f'livell ta' UE u tipprevedi awtorizzazzjonijiet ġeneriċi. Dan ifisser li, ladarba jkun awtorizzat u miżjud fil-lista tal-UE, ikel ġdid jista' jitqiegħed fis-suq minn kwalunkwe operatur tan-negozju tal-ikel. Dan jelimina l-bżonn li jitressqu applikazzjonijiet ġodda minn kumpaniji oħra għall-istess ikel ġdid u għandu jkun ta' benefiċċju b'mod partikolari għall-SMEs. Bir-regoli kif inhuma issa, ikel ġdid jiġi awtorizzat f'livell nazzjonali u jkun validu biss għall-applikant. Jitħaffef l-aċċess għall-ikel tradizzjonali Barra minn hekk ir-regoli l-ġodda jiffaċilitaw l-aċċess fis-suq tal-UE għall-ikel tradizzjonali minn pajjiżi terzi li jkollu storja ta' użu mingħajr periklu. Għal dan l-ikel l-applikant irid juri li l-ikel ilu jintuża mingħajr periklu f'pajjiż terz għal mill-inqas 25 sena. Nanoteknoloġija Il-kamp ta' applikazzjoni tar-regoli dwar ikel ġdid ikun ikopri espliċitament nanomaterjali maħluqa bl-inġinerija. Il-Kummissjoni tingħata mandat biex tadatta d-definizzjoni ta' nanomaterjali maħluqa bl-inġinerija skont il-progress tekniku jew id-definizzjonijiet miftehma f'livell internazzjonali. Klonazzjoni Il-kamp ta' applikazzjoni tar-regoli dwar ikel ġdid ikun ikopri espliċitament ukoll ikel minn annimali klonati , sakemm jidħlu fis-seħħ regoli speċifiċi dwar ikel minn annimali klonati. Il-passi li jmiss Il-presidenza Latvjana issa ser tgħarraf lill-Parlament permezz ta' ittra li tipproponi ftehim fl-ewwel qari abbażi tat-test approvat mill-Kumitat tar-Rappreżentanti Permanenti. Il-Parlament Ewropew mistenni jqis u jivvota dwar it-test ta' kompromess tal-Kunsill fil-ġimgħa li tibda fis-6 ta' Lulju 2015. L-ikel ġdid awtorizzat skont ir-regoli fis-seħħ bħalissa fl-UE jinkludi pereżempju "żejt tal-kolza b'livell għoli ta' materjal mhux saponifikabbli", "ħobż tas-segala b'fitosteroli/fitostanoli miżjuda", "prodotti tat-tip tal-ħalib u prodotti tat-tip tal-jogurt b'esteri tal-fitosterol miżjuda", "proteini koagulati tal-patata u l-idrolisati tagħhom" u "fosfolipidi mill-isfar tal-bajd". Ir-regoli attwali dwar l-ikel ġdid Lista ta' ikel ġdid awtorizzat